PREDKLADACIA  SPRÁVA 

	Vláda SR uložila uznesením č. 856 z 11. októbra 2006 jednotlivým ministrom zabezpečiť 20 % zníženie plánovaného počtu zamestnancov v štátnych rozpočtových organizáciách a v príspevkových organizáciách s cieľom dosiahnuť úsporu finančných prostriedkov kapitol štátneho rozpočtu a súčasne zabezpečiť zefektívnenie vynakladania verejných prostriedkov s prihliadnutím na individuálne potreby jednotlivých rozpočtových kapitol v termíne do 31. decembra 2007.

	Ministerstvo spravodlivosti SR navrhuje zrušiť úlohu C.15 predmetného uznesenia vlády SR vo vzťahu k podriadeným organizáciám civilnej časti kapitoly Ministerstva spravodlivosti SR. 

Potreba zachovať súčasný plánovaný počet zamestnaneckých miest na súdoch je nevyhnutná vzhľadom na špecifickosť rezortu justície. Svoje zákonné opodstatnenie má v jednotlivých právnych predpisoch (zákon č. 757/2004 Z. z. o súdoch a o zmene a doplnení niektorých zákonov, zákon č. 549/2003 Z. z. o súdnych úradníkoch,  Vyhláška Ministerstva spravodlivosti SR č. 543/2005 Z. z. o Spravovacom a kancelárskom poriadku pre okresné súdy, krajské súdy, Špeciálny súd a vojenské súdy). 

Vzhľadom na nezrušiteľnosť funkcie sudcu, ako aj uplatnenie jeho práva                      na administratívne zabezpečenie súdneho oddelenia, zníženie plánovaného počtu zamestnancov na súdoch sa môže týkať len zamestnancov zaradených do výkonu správy súdu. 

V súčasnosti je 88 % zamestnancov súdov (bez sudcov) zaradených do výkonu súdnictva (súdnych oddelení) a len 12 %  zamestnancov je zaradených do výkonu správy súdu, kde sú zabezpečené základné potreby súdu. 

Ďalším dôvodom na zachovanie súčasného plánovaného počtu zamestnaneckých miest na súdoch je aj schválenie vládneho návrhu zákona, ktorým sa mení a dopĺňa zákon č. 371/2004 Z. z. o sídlach a obvodoch súdov v  Slovenskej republike a o zmene a doplnení niektorých zákonov, podľa ktorého začne od 1. januára 2008 vykonávať svoju činnosť deväť nových súdov. 

Zníženie počtu zamestnancov súdov bude mať nepriaznivý dopad na chod jednotlivých okresných a krajských súdov pričom už v súčasnosti je počet nevybavených vecí vysoký a každý rok sa zvyšuje. Tento stav je dôsledkom nárastu počtu napadnutých vecí na súdoch a komplikovanosť  ich vybavovania. Ministerstvo spravodlivosti SR by s počtom zamestnancov (po znížení) nemohlo zabezpečiť administratívne obsadenie súdneho oddelenia, tak ako to vyplýva zo zákona,                      čo by sa negatívne odrazilo aj v práci sudcu a malo by vplyv na počet vybavených vecí jednotlivými sudcami. 

Predkladaný materiál má negatívny vplyv na štátny rozpočet. Materiál má pozitívny vplyv na zamestnanosť a nemá vplyv na životné prostredie ani na podnikateľské prostredie.